Man gesond ná sepsis uit rug verwyder isAndré Bezuidenhout is Donderdag ontslaan (Foto: Verskaf) “Hy het weer kleur in sy gesig en sy gemoedstoestand is beter. Hy lyk weer soos sy ou self.” Só vertel Madelaine Prinsloo nadat haar skoonpa, André Bezuidenhout (62), Donderdag uit die Mediclinic in Nelspruit ontslaan is nadat meer as drie liter sug uit sy liggaam dreineer is. Bezuidenhout leef al sedert 2017 met ŉ bakteriële infeksie in sy rug en het vergeefs by verskeie hospitale om hulp aangeklop. Maroela Media het vroeër berig dokters het in 2012 skroewe in Bezuidenhout se rug gesit as behandeling vir ŉ werkbesering. Hy het vyf jaar ná die operasie sepsis ontwikkel en sy gesondheid het sedertdien agteruitgegaan. Hy was byna permanent bedlêend, kon nie meer self loop nie en het chronies pyn ervaar. Verskeie staatshospitale in Gauteng het hom die rug gekeer en Bezuidenhout en sy familie was al raadop. Dr. Adam Schoeman, ŉ ortopeed in Nelspruit, het ná Maroela Media se berig op 5 Junie aangebied om Bezuidenhout gratis in die Mediclinic in Nelspruit te laat opneem en ŉ operasie op hom uit te voer. “Ek het die dag in my spreekkamer gesit en op die berig oor Bezuidenhout afgekom. Ek het dadelik geweet dit is my as dokter se plig om hom te help,” vertel Schoeman. Dokters het aanvanklik gedink die skroewe in Bezuidenhout se rug moet uitgehaal word omdat dit nie met Bezuidenhout se liggaam akkordeer nie en die sepsis veroorsaak. Schoeman kon egter vasgestel dat die skroewe nie die “sondebok” is nie, maar dat dit ŉ kiem in sy rug is wat dié infeksie veroorsaak het. Dié kiem het moontlik tydens Bezuidenhout se eerste rugoperasie in sy rug beland. Bezuidenhout se gesondheid het in 2018 begin verswak [Foto: Verskaf] “Hy het ŉ baie erge spinale abses gehad. Die sepsis was al in sy bloed, wat hom sistemies siek gemaak het. Hy was tegnies besig om dood te gaan en moes so gou moontlik opgeneem word sodat ons die sepsis uit sy lyf kon kry.” Bezuidenhout is dae later in die hospitaal opgeneem. Hy was in die afgelope twee weke drie keer in die teater waar die sepsis gedreineer is en was Woensdag vir die laaste keer in die teater waar die dokter die skroewe skoongemaak het. “Die sepsis het oor die skroewe gegroei en ŉ tipe slym om die skroewe gevorm wat my skoonpa baie siek gemaak het,” vertel Prinsloo. Bezuidenhout gaan voorlopig in Nelspruit bly en oor ŉ tydperk van twee maande Schoeman gereeld besoek sodat hy seker kan maak die sepsis is heeltemal verwyder. “Hy is reeds ŉ ander mens. Hy het 12 kg opgetel en hy loop weer normaal,” vertel Prinsloo. Bezuidenhout se dogter, Zania Prinsloo, sê sy is baie opgewonde om haar pa weer te sien. Sy het ook haar dankbaarheid teenoor die dokter en almal betrokke betuig. “Alle eer aan God wat ons pa nog ŉ rukkie langer vir ons gespaar het,” sê sy.